Im neie Land Wirttebärg-Bade sin erschti barlemäntarischi Ufgabe zerscht vun ere Landretkumferänz un ab Jänner 1946 vu dr Vorlaifige Volksverdrättig fir Wirttebärg-Bade ibernuu wore. Am 11. Februar 1946 het d amerikanisch Militerverwaltig aagornet, ass di Vorlaifig Volksverdrättig e vorberaitendi Verfassigskummission het solle yysetze, wu as Ufgab ghaa het, e Verfassig vorzberaite un e Gsetzentwurf iber d Wahl vun ere Verfassiggebende Landesversammlig z erstelle. In däre Kummission sin d Mitglider vum Ständigen Uusschuss vu dr Voraifige Volksverdrättig verdrätte gsii, wu dur Staatsrächtler wie dr Carlo Schmid ergänzt wore sin. Unter dr Fäderfierig vum Carlo Schmid het d Kummission e Verfassigsentwurf uusgschafft. E Gsetzentwurf iber d Wahl vun ere Verfassiggebende Landesversammlig, wu vum Inneminischterium unter em Fritz Ulrich uusgschafft woren isch, isch vu dr Kummission berote, vu der Militerregierig gnämigt un am 21. Merz 1946 verchindet wore.